پھر گئی آپ کی دو دن میں طبیعت کیسی، اکبر الہ آبادی غزلیں
پھر گئی آپ کی دو دن میں طبیعت کیسی 
یہ وفا کیسی تھی صاحب یہ مروت کیسی 
دوست احباب سے ہنس بول کے کٹ جائے گی رات 
رند آزاد ہیں ہم کو شب فرقت کیسی 
جس حسیں سے ہوئی الفت وہی معشوق اپنا 
عشق کس چیز کو کہتے ہیں طبیعت کیسی 
ہے جو قسمت میں وہی ہوگا نہ کچھ کم نہ سوا 
آرزو کہتے ہیں کس چیز کو حسرت کیسی 
حال کھلتا نہیں کچھ دل کے دھڑکنے کا مجھے 
آج رہ رہ کے بھر آتی ہے طبیعت کیسی 
کوچۂ یار میں جاتا تو نظارہ کرتا 
قیس آوارہ ہے جنگل میں یہ وحشت کیسی